Пежо 206
„Пежо 206“ (Peugeot 206) е модел малки автомобили (сегмент B), произвеждан между 1998 и 2013 година от френския автомобилен конструктор „Пежо“.

За пръв път „Пежо 206“ се появява на пазара през 1998 оборудван с двигател с обем 1400 cm³ и мощност 75 к.с. Наследникът на „Пежо 205“ има първоначално две модификации – хечбек с 3 и 5 врати. За една година диапазонът от двигатели се разширява, а „Пежо 206“ за кратко време се превръща в голям търговски успех. В края на 1999 на пазара се появява и спортен вариант – „Пежо 206 S16“, който е само с три врати и е оборудван с двулитров бензинов двигател с мощност 137 к.с. Доволни от успешните продажби, производителите разширяват гамата на оборудване, като през 2000 година вече е налице високо ниво на оборудване „Ролан Гарос“, по името на известния френски тенис турнир. През 2001 година е пуснат вариант кабриолет – „Пежо 206CC“ (от „coupé cabriolet“).

През 2003 година семейството на „206“ получава обновен дизйан, който включва многобройни новости: кристални фарове, положението на лампите в стоповете е разменено, решетката на предната броня е по-голяма, задната емблема е качена на багажника, вграден е активен борд компютър, някои пластмаси са променени и изборът на тапицерията на седалките се увеличава за пореден път. През същата година двигателят 1,6 8V и мощност 90 к.с. е заместен с 16 клапанов агрегат с мощност 110 к.с.

През 2003 година излиза и топ-моделът „Пежо 206 RC“ – хечбек с 3 врати, оборудван с доразработения двулитров двигател познат от „Пежо 206 S16“, максималната мощност е от 177 к.с., заради нова електроника, удължена първа предавка на 5-степенната механична скоростна кутия, нови всмукателни колектори, постоянно включено VVT и 17-цолови джанти. Стандарт за модела са също и спортен салон, черни лачени странични огледала, спойлер на задната врата, алуминиева капачка на резервоара и спортен накрайник на ауспуха.

„Пежо 206“ се превръща в най-продавания модел в историята на „Пежо“, като са произведени около 10 милиона броя. Заместващият модел „Пежо 207“ е пуснат в продажба през 2006 година, но въпреки това „Пежо 206“ дълго време продължава да се произвежда успоредно с него, като на някои пазари се продава като „Пежо 206+“ или „Пежо 207“.

206
Малки автомобили